OBLIGASJONER TILBAKE TIL BUNNIVÅ: - Hellas er konk

Kredittanalytiker forklarer hva det er obligasjonsmarkedet nå tar inn over seg.

GRUSES I OBLIGASJONSMARKEDET: Gresk gjeld stuper i markedet og analytiker mener at landet ikke kan unngå konkurs. Vis mer byoutline LOUISA GOULIAMAKI

Publisert: Oppdatert: 10. mars 2011 15:22 , Publisert: 10. mars 2011 15:05

Kursene på gresk og irsk statsgjeld faller torsdag ned til samme nivå som under de mest kaotiske dagene i fjor, henholdsvis i mai og november.

Fallet kommer samtidig som ratingbyrået Moody's nedgraderer spansk statsgjeld.

- La oss bare ha det sagt fra starten av. Hellas er konk, innleder sjefen for kredittanalyse i First Securities, Pål Ringholm, til E24 og fortsetter:

- Selvsagt kan greske myndigheter fremstå som urettsmessig behandlet med nedgradering, men de har ingen mulighet til å betale tilbake uten restrukturering. En restrukturering må komme.

I skrivende stund prises gresk statsgjeld på 66 prosent av pålydende, mens irsk statsgjeld prises til 72 prosent av pålydende.

Samtidig koster det 10,33 prosent å forsikre 5 årige greske statsobligasjoner mot mislighold (via en CDS). Dette er bare to punkter unna tidenes høyeste nivå.

Gjeld og renter øker

Skulle greske myndigheter, slik Ringholm sier, måtte restrukturere gjeld, er dette per definisjon en statlig mislighold av gjeld.

De som vil være økonomisk skadelidende er i hovedsak kreditorer utenfor Hellas' grenser. Blant annet har franske og tyske finansinstitusjoner investert stort i greske gjeld - det samme har det norske oljefondet.

Og situasjonen viser ingen tegn til bedring.

- Gjelden øker i størrelse og jammen øker ikke renten også, sier Ringholm.

I mai i fjor ble Hellas reddet ut fra sikkert mislighold. EU og IMF skjøt inn 110 milliarder euro og risikoen for mislighold ble igjen priset ut av obligasjonene.

Siden mai har obligasjonskursene falt betydelig og den siste måneden har vært spesielt svak.

Vannskillet

Ringholm har lite tro på både Hellas, Irland og Portugal, som alle har gjort store økonomiske feilvurderinger.

- Irland gjorde fadesen med å garantere for bankenes gjeld, sier han.

Portugal, som onsdag hentet 1 milliard euro i en refinansiering, har store problemer med den økonomiske balansegangen.

Dette er blant annet forårsaket av den høye renten de må betale på lånene.

I gårsdagens auksjon av gjeld, som forfaller allerede i 2013, måtte Irland ut med rekordhøye 5,99 prosent rente, mens den langsiktige renten ligger godt over 7 prosent.

- Portugal har et inntjeningsproblem. De tåler enkelt sagt ikke renter over 7 prosent, sier Ringholm.

Han tror landet må søke økonomisk hjelp relativt snart, mens det store vannskillet for Europas økonomiske fremtid vil være Spania.

- Spania er et solvent land og har en BNP som tilsvarer omtrent det dobbelte av BNPen til Portugal, Hellas og Irland samlet, sier han og avslutter:

- Spania er vannskillet.

Les også

Da Oljefondet kjøpte gresk gjeldKraftig rentehopp for PortugalTror Portugal-frykt vil gi fall i EuropaSpetalen: - Norge satser oljefondet på «ren svindel»Frykten stiger for Portugal-kollaps